Document ID: 32010R1266

РЕГЛАМЕНТ (ЕС) № 1266/2010 НА КОМИСИЯТА
от 22 декември 2010 година
за изменение на Директива 2007/68/ЕО по отношение на изискванията за етикетиране на вината
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2000/13/ЕО на Европейския парламент и на Съвета от 20 март 2000 г. за сближаване на законодателствата на държавите-членки относно етикетирането, представянето и рекламата на храните (1), и по-специално член 21 от нея,
като има предвид, че:
(1)
С Директива 2007/68/ЕО на Комисията (2) се изменя списъкът от приложение IIIа към Директива 2000/13/ЕО, в което се посочват съставките, които трябва да бъдат означавани на етикета на храните, тъй като е вероятно да причинят неблагоприятни реакции при податливи хора; с нея също така се изготвя списък на някои вещества, произхождащи от съставките, изброени в приложение IIIа, за които е научно установено, че при определени обстоятелства няма вероятност да причинят неблагоприятни реакции и поради това са изключени от изискванията за етикетиране. Освен това с нея се отменя Директива 2005/26/ЕО на Комисията от 21 март 2005 г. за определяне на списък с хранителни съставки или вещества, временно изключени от приложение IIIа към Директива 2000/13/ЕО (3).
(2)
Тъй като промените в етикетирането засягат промишлеността, и основно малките и средните предприятия, които се нуждаят от период на адаптиране за плавния преход към новите изисквания за етикетиране, в Директива 2007/68/ЕО се предвиждат временни мерки за улесняване на прилагането на новите правила, като се разрешава продажбата на храни, пуснати на пазара и етикетирани преди 31 май 2009 г., които са в съответствие с изискванията на Директива 2005/26/ЕО, до изчерпване на складовите наличности.
(3)
С Регламент (ЕО) № 415/2009 на Комисията (4) преходният период, предвиден с тези временни мерки, бе продължен до 31 декември 2010 г. по отношение на вината, така както са определени в приложение IV към Регламент (ЕО) № 479/2008 на Съвета (5).
(4)
Вследствие на отмяната на Регламент (ЕО) № 479/2008 вината понастоящем са определени в приложение ХIб към Регламент (ЕО) № 1234/2007 на Съвета (6). Поради това позоваването следва да бъде към посоченото приложение.
(5)
В съответствие с член 6, параграф 11, първа алинея от Директива 2000/13/ЕО списъкът, фигуриращ в приложение IIIа, се преразглежда систематично и, когато това е необходимо, се актуализира въз основа на последните постижения на научното познание.
(6)
Винаро-лозарският сектор проведе нови научни изследвания относно алергизиращото действие на казеина и яйчния албумин, получени съответно от мляко и от яйца, когато са използвани като избистрящи агенти във винопроизводството. Според заявителя тези изследвания се основават на нови научни данни, които сочат, че няма вероятност вината, избистрени с казеин и яйчен албумин при спазване на добрата производствена практика, да предизвикат неблагоприятни реакции при алергични към мляко или яйца лица.
(7)
На 8 юни и 19 юли 2010 г. Международната организация по лозата и виното отправи искане за изключение от изискванията за етикетиране по отношение на казеина и яйчения албумин, използвани при производството на вино като спомагателно средство при преработката с цел избистряне.
(8)
На 14 юли и 30 юли Комисията отправи искане до ЕОБХ за изготвяне на научни становища относно горепосочените вещества.
(9)
За да се избегне налагането на излишни тежести на икономическите оператори поради промени в правилата за етикетиране, задължителното прилагане на Директива 2007/68/ЕО във винаро-лозарския сектор следва да бъде отложено до извършването на научната оценка от страна на ЕОБХ.
(10)
Вследствие на това датата, предвидена в член 3, трета алинея от Директива 2007/68/ЕО, с която се определя продължителността на преходния период, следва да бъде фиксирана на 30 юни 2012 г. за вина, пуснати на пазара или етикетирани преди тази дата и до изчерпване на техните складови наличности, при условие че съответстват на предходните действащи разпоредби, а именно - на разпоредбите на Директива 2005/26/ЕО.
(11)
Поради това Директива 2007/68/ЕО следва да бъде съответно изменена.
(12)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възразиха срещу тях,
ПРИЕ НАСТОЯЩИЯ РЕГЛАМЕНТ:
Член 1
В член 3 от Директива 2007/68/ЕО третата алинея се заменя със следното:
„Държавите-членки разрешават вина, така както са определени в приложение ХIб към Регламент (ЕО) № 1234/2007, пуснати на пазара или етикетирани преди 30 юни 2012 г., които съответстват на разпоредбите на Директива 2005/26/ЕО, да се продават до изчерпване на складовите наличности.“
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 декември 2010 година.

Labels: 0
3
17